Nuwe gemeenskapsentrum in Danville geopenLenie Pretorius het die geleentheid geniet. (Foto: Mizanne Hattingh/Maroela Media) Tannie Lenie Pretorius, die ystervrou wat die afgelope 34 jaar haar lewe aan die Danville-gemeenskap gewy het, is vandag (18 Augustus) vereer toe die Kwaggasrand Reddingsdaad se nuwe gemeenskapsentrum na haar vernoem is. Vir jare was die lokaal toegepak onder skenkings wat nog nie uitgedeel of verkoop is nie. Die verf het van die mure afgedop en die saal was onbruikbaar. Die gemeenskap het egter in die afgelope paar maande saamgestaan om vir die sentrum ’n nuwe baadjie aan te trek. Pretorius (82) het in haar lewe ’n busongeluk oorleef, kanker oorwin en ’n paar maande gelede ’n beroerte oorleef. Dié merkwaardige vrou het ten spyte hiervan self tydens die openingsgeleentheid van die Here se genade, barmhartigheid en liefde getuig. Ná haar busongeluk jare gelede het Pretorius besluit om haar lewe aan die gemeenskap te wy. Sy het dit eers vanuit haar huis probeer doen en ook deur die jare ’n paar keer rondgetrek met die oog daarop om ’n perseel soos die een waarop die Kwaggaspoort Reddingsdaad vandag is, te vind. Wilma de Vos, Lenie Pretorius se dogter, het ‘n spreekbeurt tydens die geleentheid gehad. (Foto: Mizanne Hattingh/Maroela Media) Hoewel sy aanvanklik op kinders gefokus het, het sy vinnig besef dat bejaarde mense in die gemeenskap dikwels geen heenkome het nie. Die Kwaggaspoort Reddingsdaad is geopen en voorsien tans kos en behuising aan hierdie mense. Die mense wat tannie Lenie goed ken, vertel as sy die kraaie hoor roep, het sy teruggeroep. “Die kraaie bring kos,” het die algemene sêding by die Reddingsdaad geword. Deur die jare is houthuisies op die perseel opgerig waarin mense ’n heenkome kon vind. Talle projekte, onder meer naaldwerk, sweiswerk en skooltoebroodjie-projekte, is ook van die perseel af van stapel gestuur. Vandag is die Reddingsdaad steeds ’n volhoubare gemeenskapsprojek en baken van hoop wat opleiding, kos en minder bevoorregte mense in die weste van Pretoria voorsien. Die Reddingsdaad word deur die Afrikaanse Toekomstrust Suid-Afrika (ATTSA) ondersteun en het in die afgelope anderhalf jaar van krag tot krag gegaan. “Vir 34 jaar was sy die versorger van die gemeenskap gewees; ons wil die fakkel saam met haar dra,” het Anton Smit, voorsitter van ATTSA, vir Maroela Media gesê. “Daarom vernoem ons die sentrum vandag na haar.” Daar is tans meer as 30 houthuisies op die perseel, waarvan die meeste oorgebou, opgeknap of geskuif is in die afgelope paar jaar om veilige elektrisiteitstoevoer te verseker. Die Martiniaal-naaldwerksentrum is in Julie vanjaar geopen en daar word hard gewerk om die Reddingsdaad se reusekombuis oor te doen sodat dit ten volle deur die gemeenskap benut kan word. Mense word uitgenooi om ’n besoek aan Reddingsdaad af te lê indien hulle graag finansieel of self hand wil bysit met die verbetering van die perseel. Diegene wat graag betrokke wil raak of skenkings wil maak, kan ’n e-pos na [email protected] stuur.